CELEX: C2006/326/51
Language: da
Date: 2006-12-30 00:00:00
Title: Sag C-413/06 P: Appel iværksat den 10. oktober 2006 af Bertelsmann AG, Sony Corporation of America til prøvelse af dom afsagt den 13. juli 2006 af Retten i Første Instans (Tredje Afdeling) i sag T-464/04, Independent Music Publishers and Labels Association (Impala, international sammenslutning) mod Kommissionen for De Europæiske Fællesskaber

30.12.2006   
            
            
               DA
            
            
               Den Europæiske Unions Tidende
            
            
               C 326/25
            
         Appel iværksat den 10. oktober 2006 af Bertelsmann AG, Sony Corporation of America til prøvelse af dom afsagt den 13. juli 2006 af Retten i Første Instans (Tredje Afdeling) i sag T-464/04, Independent Music Publishers and Labels Association (Impala, international sammenslutning) mod Kommissionen for De Europæiske Fællesskaber
   (Sag C-413/06 P)
   (2006/C 326/51)
   Processprog: engelsk
   Parter
   
      Appellanter: Bertelsmann AG, Sony Corporation of America (ved solicitors P. Chappatte og J. Boyce, barrister N. Levy, avocat R. Snelders, Rechtsanwalt T. Graf)
   
      De andre parter i appelsagen: Kommissionen for De Europæiske Fællesskaber, Independent Music Publishers and Labels Association (Impala, international sammenslutning), Sony BMG Music Entertainment BV
   Appellanterne har nedlagt følgende påstande
   
               —
            
            
               Dommen afsagt af Retten i Første Instans den 13. juli 2006 i sag T-464/04 ophæves.
            
         
               —
            
            
               Impalas påstand om annullation af Kommissionens beslutning forkastes, eller subsidiært hjemvises sagen til Retten i Første Instans til fornyet behandling.
            
         
               —
            
            
               Impala tilpligtes at betale appelsagens omkostninger.
            
         Søgsmålsgrunde og væsentligste argumenter
   Appellanterne har fremført syv appelanbringender:
   For det første har Retten begået en retlig fejl ved at lægge Kommissionens meddelelse af klagepunkter til grund ved vurderingen af beslutningens indhold.
   For det andet har Retten begået en retlig fejl ved at kræve af Kommissionen, at den skulle gennemføre en ny markedsanalyse som følge af besvarelsen fra de parter, der blev underrettet om meddelelsen af klagepunkter.
   For det tredje har Retten begået en retlig fejl ved at anvende en bevisstandard, som var fejlagtig og uforholdsmæssig streng, på beslutninger om godkendelse af fusioner.
   For det fjerde har Retten overskredet rækkevidden af den retlige kontrol ved at lade sit eget skøn træde i stedet for Kommissionens og har derved selv begået åbenlyse fejl og fortolket beviserne på en grundlæggende fejlagtig måde.
   For det femte har Retten begået en retlig fejl ved en urigtig anvendelse af de kriterier, der blev fastlagt i Airtours-dommen for vurderingen af sandsynligheden for, at der foreligger en hemmelig aftale.
   For det sjette har Retten begået en retlig fejl ved at anvende en begrundelsesstandard, som var fejlagtig og for vidtgående, på beslutninger om godkendelse af fusioner.
   For det syvende har Retten begået en retlig fejl ved at lægge bevisforhold til grund, som ikke var blevet meddelt sagsøgerne, og som ikke var blevet fremlagt for Kommissionen på tidspunktet for vedtagelsen af beslutningen.